Foto’s: Kroningspark: Wit plakkers na ashoop geskuifMunsieville. Foto: Gustav le Roux / Kingdom Welfare Projects. Die verskuiwing van nagenoeg 150 gesinne van die Kroningspark informele nedersetting na Munsieville in Krugersdorp is glo tydelik gestaak nadat bevind is dat hul nuwe tuiste glo onhigiënies, gevaarlik en nie geskik vir menslike bewoning is nie. Die Mogale City-munisipaliteit het reeds ŉ hofbevel bekom om die inwoners te skuif en beplan om Kroningspark in ŉ multimiljoenrandse vakansieoord te omskep. Amanda de Lange, raadslid van die Vryheidsfront Plus in Mogale City, het aan Maroela Media gesê die hofbevel bepaal dat die eerste groep inwoners van 1 November verskuif kon word en die tweede groep, gesinne met skoolkinders, teen middel Desember. Die Rooimiere het verlede Woensdag begin om inwoners uit die park te verwyder en teen Maandag is nagenoeg 30 gesinne na Munsieville geskuif. De Lange het egter gou ŉ stokkie daarvoor gesteek. “Die terrein waarop die hervestiging plaasvind, was ŉ ou vullishoop wat bloot gelyk geskraap is. Uit die gemors in die grond, wat duidelik nie gekompakteer is nie, blyk dit dat die gebied nie voldoende gerehabiliteer is nie. Daar is ook baie glasstukke wat ŉ gevaar vir die inwoners inhou,” het sy gesê. “Strukture wat opgerig is, is lamlendig. Huise het min vensters en die dakke en mure het sulke groot gapings dat ŉ mens daardeur kan kruip. Die dakke is boonop met toue vasgebind omdat dit kort na oprigting begin afwaai het. Sinkplate is van so ŉ lae gehalte dat dit selfs skeur in die wind.” De Lange het vroeër vandeesweek ŉ skrywe aan die munisipaliteit gerig waarin sy meld dat die omstandighede onhigiënies, gevaarlik en nie vir menslike bewoning geskik is nie, en dat dit teenstrydig is met die hofbevel. Sedertdien is daar nog nie weer enige gesinne verskuif nie. “Ek weet egter nie of dit amptelik gestaak is totdat die omstandighede verbeter is nie, want ek het niks op skrif nie. Ek kry nie terugvoer van die munisipaliteit af nie,” het De Lange bygevoeg. Sy het gesê die inwoners verwag nie voorkeurbehandeling nie en beveg ook nie die hofbevel nie. “Hierdie toestande is egter glad nie bevorderlik vir enige mens nie en ons vra net dat die mense na ŉ leefbare gebied geskuif moet word.” Maroela het navraag by Mogale City gedoen en wag nog vir terugvoer.